MC Hammer

Стенли Кирк Барел (англ. Stanley Kirk Burrell; роден на 30 март 1962 година), познат по неговото уметничко име MC Hammer (Ем-си Хамер или само Хамер) ― американски рапер кој најголема слава уживал во доцните 1980-ти и раните 1990-ти. Покрај по неговите хит-песни (меѓу кои најпознати се „U Can't Touch This“, „2 Legit 2 Quit“ и „Pumps and a Bump“), познат е и по неговите танчерски движења, екстравагантната кореографија и неговите „Хамер“ панталони. Тој се смета за една од иконите на поп-културата.

Хамер се смета за „прататко“ и иноватор на поп-рапот (вклучувајќи елементи на музика во слободен стил) и бил прв хип-хоп изведувач кој продал албум во дијамантски тираж во САД (албумот Please Hammer Don't Hurt Ем). Неговата популарност опаднала во средината на 1990-тите (што довело до негов банкрот во 1996 година).

Американскиот кабловски канал, BET, го ставил Хамер на седмо место на нивниот список од „Најдобри танчери на сите времиња“. 

 Животопис 
Стенли Кирк Барел бил роден на 30 март 1962 година во Оукленд, Калифорнија. Mузичката кариера ја започнал во 1980-тите со основање на христијанската рап-група „Holy Ghost Boys“. Откако издале неколку успешни песни, во 1986 година Хамер ја основал издавачката куќа Bust It Records, а истата година го одбрал уметничкото име MC Hammer и го издал неговиот прв соло-албум Feel My Power. По успехот со албумот набрзо потпишал договор за издавање на неколку албуми со издавачката куќа Capitol Records.

Откако потпишал за Capitol Records, Хамер го реиздал неговиот прв албум (ревидирана верзија на Feel My Power) со додадени нови песни, кој се продал во над два милиони примероци. Потоа ги издал албумите: Let's Get It Started (1988) и Please Hammer, Don't Hurt 'Em (1990), на кој се наоѓала песната „Can't Touch This“ која станала голем хит. За песната бил снимен спот со познатиот танц на Хамер. Албумот 21 недела бил на врвот на топ-листата за албуми во САД и со 18 милиони продадени примероци станал прв хип-хоп албум продаден во дијамантски тираж.  Поради големата слава која ја стекнал, почнале да се произведуваат и фигури со неговиот лик, а бил снимен и филмот „Please Hammer Don't Hurt 'Em: The Movie“ (1990).

Кон Хамер биле упатени критики поради: повторувањето на стиховите, неговиот имиџ и претераното потпирање на семплови од други музичари во основата на неговите песни. Тој бил исмејуван во музички спотови од 3rd Bass, The DOC, DJ Debranz и Ice Cube. И покрај критиките, Хамер продолжил со успешната кариера и имал турнеи во: Азија, Европа, Австралија и Русија. Добил и свој цртан филм, под името Хамерман за кого го позајмил гласот.

Откако јавно го отфрлил „MC“ од неговото уметничко име, Хамер го издал албумот Too Legit to Quit (1991). Насловната песна била најголем хит-сингл од овој албум. Албумот се искачил на 5-то место на Билборд 200. Потоа објавил уште еден хит, под наслов „Adams Groove“ (кој се појавил и на саундтракот од филмот Семејството Адамс). За синглот „2 Legit 2 Quit" бил снимен и видео запис кој се смета за еден од најскапите спотови на сите времиња поради појавата на многу познати личности во него.

Во 1994 година, Хамер издал албум под наслов The Funky Headhunter. Иако Хамер го променил имиџот, стиховите на песните останале речисти исти без воопшто да спомнува вулгарности. Овој албум се искачил на второ место на R&B топ-листата, и во САД бил сертифициран со платина.

Во 1995 година, Хамер го издал албумот Inside Out. Албумот се продавал слабо во споредба со неговите претходни изданија и Хамер бил исфрлен од Giant Records. Поради неуспехот на албумот, луксузниот живот и заемите што им ги давал на пријателите, Хамер се нашол во долгови од 13 милиони долари, а во април 1996 година прогласил банкрот.

Шест месеци подоцна, со издавачката куќа EMI ја издал неговата прва компилација со најголеми хитови. Во 2001 година, го издал албумот Active Duty под неговата сопствена издавачка куќа WorldHit Music Group. Албумот бил издаден по повод нападот на Светскиот трговски центар во Њујорк, а дел од заработката била донирана за жртвите од терористичките напади од 11 септември 2001 година. И покрај тоа, како и следните албуми Full Blast (2004), Look Look Look (2006) и DanceJamtheMusic (2009), албумот не постигнал поголем успех.
мини| MC Hammer настапува со Vanilla Ice во јули 2009 година

 Дискографија 

 Feel My Power (1986)
 Let's Get It Started (1988)
 Please Hammer Don't Hurt 'Em (1990)
 Too Legit to Quit (1991)
 The Funky Headhunter (1994)
 Inside Out (1995)
 Active Duty (2001)
 Full Blast (2004)
 Look Look Look (2006)
 DanceJamtheMusic (2009)

 Наводи 

 Надворешни врски 

 Блогот на MC Hammer


Категорија:Поп рапери
Категорија:Добитници на Греми за рап-музика
Категорија:Добитници на Британски музички награди
Категорија:Американски кореографи
Категорија:Американски пејачи и пејачки од 21 век
Категорија:Американски пејачи и пејачки од 20 век
Категорија:Живи луѓе
Категорија:Родени во 1962 година
Категорија:Пејачи од Оукленд
Категорија:Добитници на Џуно награда
Категорија:Американски претприемачи
Категорија:Американски танчери
Категорија:Американски инвеститори
Категорија:Американски рапери